กลุ่มอลิอันซ์โชว์กำไรไตรมาส3แตะ24.5พันล้านยูโร
กลุ่ม อลิอันซ์ โชว์ผลประกอบการไตรมาส 3 รายได้พุ่งแตะ 24.5 พันล้านยูโร
22 พ.ย. 2553

กลุ่ม อลิอันซ์ โชว์ผลประกอบการไตรมาส 3 รายได้พุ่งแตะ 24.5 พันล้านยูโร
กลุ่มอลิอันซ์ เยอรมนี ซึ่งเป็นบริษัทแม่ของ บมจ.อยุธยา อลิอันซ์ ซี.พี. ประกันชีวิต เผยผลประกอบการไตรมาสสามประจำปี 2553 รายได้รวมทั้งไตรมาสแตะ 24.5 พันล้านยูโร  หรือคิดเป็น 1.02 ล้านล้านบาท เพิ่มขึ้น 11.4% จาก 22 พันล้านยูโร  หรือ 9.18 แสนล้านบาท เมื่อเทียบกับไตรมาสเดียวกันของปีที่ผ่านมา ทำให้ภายในกลุ่มอลิอันซ์เองมีรายได้เติบโตเพิ่มขึ้น 6.5%2 มีกำไรจากการดำเนินงานรายไตรมาสถึง 2.1 พันล้านยูโร  หรือ 87.61 พันล้านบาท  เพิ่มขึ้น 2.3% จาก 2 พันล้านยูโร หรือ 83.44 พันล้านบาท  กำไรสุทธิรายไตรมาสอยู่ที่ 1.3 พันล้านยูโร หรือ 54.23 พันล้านบาท ซึ่งมีผลมาจากค่าใช้จ่ายด้านภาษีที่เพิ่มสูงขึ้น ทำให้กำไรสุทธิลดลง 8.8% จาก 1.4 พันล้านยูโร หรือ 58.41 พันล้านบาท เมื่อเทียบกับไตรมาสที่สามของปีที่ผ่านมา
นายไมเคิล ดิกแมนน์ ประธานเจ้าหน้าที่บริหารของ อลิอันซ์ เอสอี กล่าวว่า “จากผลการดำเนินงานที่แข็งแกร่งเช่นนี้ ส่งผลให้บริษัทฯ สามารถทำกำไรจากการดำเนินงานในรอบ 9 เดือนได้เพิ่มขึ้นถึง 19.8% คิดเป็นเงิน 6.1 พันล้านยูโร  หรือ 2.54 แสนล้านบาท ดังนั้นจึงเชื่อมั่นว่ากำไรจากการดำเนินงานตลอดทั้งปีของปีนี้มีแนวโน้มที่จะเพิ่มขึ้น และจะสามารถบรรลุเป้าหมายสูงสุดที่ได้ตั้งไว้ที่ราว 7.2 พันล้านยูโร หรือ 3 แสนล้านบาท ในสิ้นปีอย่างแน่นอน โดยบวกลบอยู่ที่ 500 ล้านยูโรหรือ 20.86 พันล้านบาท ทั้งนี้นับเป็นครั้งแรกนับตั้งแต่ปี 2548 เป็นต้นมาที่บริษัทฯ สามารถทำรายได้รวมต่อปีได้เกินกว่า 1 แสนล้านยูโร หรือ 4.17 ล้านล้านบาท 
ทางด้านสถานะทางการเงินของกลุ่มอลิอันซ์ ยังจัดอยู่ในสถานะที่มั่นคง ด้วยอัตราส่วนเงินกองทุน (Solvency ratio) อยู่ที่ 168% ณ วันที่ 30 กันยายน 2553 จากเดิมที่ 170% ณ สิ้นไตรมาสที่สองของปีเดียวกัน โดยส่วนของผู้ถือหุ้นเพิ่มขึ้น 2.5% มาอยู่ที่ 44.9 พันล้านยูโร หรือ 1.87 ล้านล้านบาท ณ วันที่ 30 กันยายน 2553 จาก 43.8 พันล้านยูโร หรือ 1.83 ล้านล้านบาท เมื่อสิ้นเดือนมิถุนายน 2553